गांधी सेतु के सुपर स्ट्रक्चर को बदलने में लगेंगे 1742 करोड़
महात्मागांधी सेतु के पायों पर स्टील के सुपर स्ट्रक्चर का लोड होगा। इसके लिए तैयारी शुरू हो चुकी है। सेतु के पायों को छोड़कर ऊपरी हिस्सों को तोड़कर नया स्वरूप दिया जाएगा। पिछले दिनों आईआईटी रुड़की की टीम ने भी सुपर स्ट्रक्चर डालने से पहले पायों की जांच की है। रिपोर्ट में पायों की स्थिति दुरुस्त बताई गई है।
सेतु के पुराने सुपर स्ट्रक्चर को काटकर नया स्टील का स्ट्रक्चर बनाने में 1742 करोड़ की लागत तय की गई है। काम को निर्माण कंपनी को 42 माह में पूरा करना है। कंपनी के प्रोजेक्टर मैनेजर पी. कृष्ण का कहना है कि सेतु के हिस्सों को काटने से पहले 15 दिन का समय व्यवस्था में लग जाएगा। जून के पहले सप्ताह से सेतु के सुपर स्ट्रक्चर को काटना शुरू होगा। इसके लिए जर्मनी से मशीन मंगाई गई है। बाद में दूसरी मशीन भी लगाई जाएगी। मलबा गंगा में गिरे, इसके लिए भी निर्माण कंपनी विशेष तैयारी में जुटी है।
अधिकारियों से मिली जानकारी के मुताबिक इससे पहले पीपा पुल की दूसरे लेन तैयार कर ली जाएगी, ताकि वाहनों का डायवर्जन हो सके। उधर, प्रशासनिक अधिकारियों के समक्ष निर्माण कार्य के दौरान वाहनों का परिचालन सामान्य बनाए रखने की चुनौती होगी। ताकि पीपा पुल पर वाहनों का दबाव कम से कम पड़ सके।
hin_Deva hin_Deva hin_Deva hin_Deva